b"\n_START_ARTICLE_\nMangosta fosca del Camerun\n_START_SECTION_\nDescripci\xc3\xb3\n_START_PARAGRAPH_\nT\xc3\xa9 un aspecte molt semblant al de la mangosta fosca, de la qual, de vegades, se la considera una subesp\xc3\xa8cie. Les difer\xc3\xa8ncies es basen principalment en la cabellera del coll. La longitud del cos d'aquests animals varia entre 30 i 36 cent\xc3\xadmetres, la de la cua \xc3\xa9s d'entre 16 i 21 cent\xc3\xadmetres, i t\xc3\xa9 un pes que varia entre 500 i 1.500 grams. El seu pelatge \xc3\xa9s de color marr\xc3\xb3 fosc o negre. El seu cos \xc3\xa9s prim i allargat, i la seva cua \xc3\xa9s relativament curta, igual que les potes, que tenen cinc dits equipats amb fortes urpes. El seu crani \xc3\xa9s el caracter\xc3\xadstic del seu g\xc3\xa8nere, amb un musell allargat i unes orelles rodones i petites, i una dentadura que est\xc3\xa0 formada per 36 dents, distribu\xc3\xafdes en 3 incisives, 1 canina, 3 premolars i 2 dents molars.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nEs troben al centre d'\xc3\x80frica, on s'estenen des del sud de Ben\xc3\xadn i de Nig\xc3\xa8ria al Camerun, la Rep\xc3\xbablica Centreafricana i al nord-oest de la Rep\xc3\xbablica del Congo. Es desconeix si viuen a Gabon._NEWLINE_El seu h\xc3\xa0bitat \xc3\xa9s principalment el sotabosc de les selves tropicals i dels boscos de ribera. Suporten relativament b\xc3\xa9 la proximitat d'humans, amb qui cohabiten per exemple al delta del N\xc3\xadger, en les zones formades per camps i boscos.\n_START_SECTION_\nComportament\n_START_PARAGRAPH_\nEs coneix molt poc sobre la seva forma de vida. El m\xc3\xa9s probable \xc3\xa9s que estigui activa durant el dia i visqui en grups que deambulen pel seu territori sens un cau fixe.\n_START_SECTION_\nDieta\n_START_PARAGRAPH_\nLa seva alimentaci\xc3\xb3 es basa en petits invertebrats i vertebrats, que troba cercant pel terra del bosc o a troncs podrits.\n_START_SECTION_\nEstat de conservaci\xc3\xb3\n_START_PARAGRAPH_\nTal com succeeix amb altres esp\xc3\xa8cies del seu g\xc3\xa8nere, s\xc3\xb3n ca\xc3\xa7ades per la seva carn, per\xc3\xb2 fora d'aix\xc3\xb2 no es coneix que pateixin grans amenaces. Per aix\xc3\xb2, la UICN l'ha catalogada com una esp\xc3\xa8cie en risc m\xc3\xadnim."